  Виталий Пронин Толон, 19-тӥ апреле, Пичи Пурга ёрос библиотекаын ортчиз Елена Миннигараевалэн «Сьӧд сюлык» книгаеныз тодматскон но асэныз авторен кенешон. Книгаез поттӥз «Удмуртия» издательство.Али гинэ потэм книгаен тодматсконэ пыриськизы ёрос библиотекаосын ужасьёс, журналистлэсь но писательлэсь творчествозэ гажасьёс, эшъёсыз но ӵыжы-выжыосыз, «Удмурт дуннеын» ужасьёс. Пумиськон ортчиз юан-веран выллем, сое туж быгатыса нуиз библиотекаын ужась Елена Абдрахманова. Вылтуссэ но, нимзэ но адӟыса, книгаез сэрытгес лыдӟем потэ, пе.Книгае пыртэмын веросъёс, документальной повесть, фентэзи, детектив но вакчи мадёсъёс - эссе. Вераськон тросгес бергаз «Сьӧд сюлык» детектив котырын: кытысь потӥз сыӵе ним но сюжет, малы книга озьы нимамын?- Гожтэме потӥз детектив, но со мед герӟаськемын луоз удмуртлыкен. Нош вашкалаосын герӟаськем узырлыкез кытысь лушканы быгатозы? Музейысь. Озьы кылдӥз детективлы сюжет, - валэктэ автор.“Сьӧд сюлык” книга сюлэмзэ туж бугыртэм тодмо реставраторлэсь Татьяна Москвиналэсь. Пумиськонэ со пӧртэм пумо вашкала сюлыкъёсын лыктӥз, люкаськемъёсты кышет пужыосын тодматӥз. Татьяна Никитична верамъя, котькуд бызем нылкышнолэн пуш малпанъёсаз сюлыкез вань. Пусйиз Елена Миннигараевалэсь вакчи мадёнъёссэ но. Соос озьы ик бугырто мылкыдэз, нылкышнолэсь шара верамтэ малпанъёссэ усьто.Пурга гимназиысь дышетӥсь Александра Герасимова Елена Панфилова-Миннигараевлэсь прозазэ дунъяса, пусйиз: удмурт нылкышнолэн пуш дуннеез гырымтэ на вал, пиосмурт гожъясьёс та тема борды йӧтскылыны гинэ турттӥзы.Елена Панфиловалы гожъяськон дуннее сюрес лёгыны юрттӥз ке «Пурга гуръёс» литобъединение (али - «Пурга кизилиос»), Елена Миннигараевалы кизилияськыны бурдъёс сётэ «Удмурт дунне» газет. Лия Малых Теги: вылькнига ужрад  